section_heading: Silovanje
paragraph_text: U epizodi treće sezone "Employee of the Month", Melfi sama ulazi u podzemnu garažu gdje je presretne ulični napadač. Zgrabi je straga, a nakon što ona pokuša pobjeći i vikati upomoć, on je odvuče natrag u stubište zgrade, gdje je brutalno siluje. Ostavlja je da bespomoćno leži plačući. U bolnici, stiže njezin bivši muž Richard, kojemu je drago da je živa. Nakon što otkrije kako silovatelj ima talijansko prezime, počne se sramiti sebe i talijanskog naroda, sugerirajući da takvi silovatelji bacaju loše svjetlo na Talijane. Melfi se obruši na njega rekavši mu kako njegova primjedba uopće nije relevantna za situaciju i samo pokazuje kako ima nisko samopoštovanje. Iako njezin silovatelj biva uhićen, kasnije ga puštaju jer je policija prilikom uhićenja prekršila protkol. To razbjesni Melfi koja ostaje u šoku nakon njegova oslobađanja. S kolegom i psihijatrom Elliotom Kupferbergom komentira, "Mogla sam dati seronju zgaziti kao kukca", misleći da je mogla poslati Tonyja da dadne ubiti silovatelja. Sljedeći šok događa se kad Melfi uđe u restoran brze hrane u kojem silovatelj radi. Ona na zidu ugleda njegovu nasmiješenu sliku na kojoj je proglašen zaposlenikom mjeseca ("Employee of the Month"). Ona samo suspregne potrebu da kaže Tonyju što se dogodilo; umjesto toga mu kaže da je doživjela prometnu nesreću.